text: Voldtægtsforsøg i nat
  26 december 2014 kl. 11.07
  To mænd forsøgte i nat at voldtage en ung kvinde i Aabenraa.
  Episoden fandt sted ved halv tre-tiden i nat på Gasværksvej i Aabenraa nær et diskotek.
  To mænd trængte en 22-årig kvinde op ad en mur i nærheden af diskoteket, og trak bukserne af hende. Den ene mand trak også bukserne ned, men noget fik de to mænd til at opgive voldtægtsforsøget og stikke af, oplyser politiet til TV SYD.
  Signalementet af de to mænd lyder således:
  Den ene har et dansk udseende og er 30-35 år. Han er 185-190 cm høj, muskuløs, kronraget og har dun på overlæben.
  Han havde jeans på og en hvid hættetrøje.
  Den anden har også et dansk udseende og er 25-30 år. Han er 175-180 cm høj, spinkel og har kort brunt hår. 
  Han havde en rød T-shirt på med print på skulderen.
  Ved du noget, hører politiet gerne fra dig på tlf. 114.
  